LV Eiropas Savienības Oficiālais Vēstnesis L 16/8

KOMISIJAS REGULA (ES) 2016/75

(2016. gada 21. janvāris),

ar ko attiecībā uz fosetila maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 III pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 16. panta 1. punkta a) apakšpunktu,

tā kā:

(1) Fosetila maksimālie atlieku līmeņi (MAL) tika noteikti Regulas (EK) Nr. 396/2005 III pielikuma A daļā.

(2) Atlieku definīcija monitoringam, ko piemēro fosetilam, ietver fosetila pamatsavienojumu, sadalīšanās produktu fosforskābi un to sāļus. Fosforskābes sāļus sauc par fosfonātiem.

(3) Lai izvairītos no ievērojamiem tirgus traucējumiem noteiktu produktu tirdzniecībā, ar Komisijas Regulu (ES) Nr. 991/2014 (2) tika grozīts Regulas (EK) Nr. 396/2005 III pielikums, nosakot pagaidu MAL attiecībā uz fosetilu. Minēto pagaidu MAL pamatā bija pieejamie monitoringa dati un Eiropas Pārtikas nekaitīguma iestādes (turpmāk “Iestāde”) paziņojums (3), kurā tā secināja, ka ierosinātie pagaidu MAL, paredzams, pietiekami aizsargās patērētājus.

(4) Dažus pagaidu MAL, kas noteikti ar Regulu (ES) Nr. 991/2014, piemēro tikai līdz 2015. gada 31. decembrim, un pēc tam būtu jāpiemēro iepriekšējais MAL, kas atbilst noteikšanas robežai 2 mg/kg, jo bija paredzēts, ka līdz tam laikam būs stājušies spēkā pasākumi, kas paredzēti fosfonātu atlieku klātbūtnes novēršanai attiecīgos kultūraugos nākamajos veģetācijas periodos. Tomēr Komisijas saņemtā informācija no pārtikas apritē iesaistītajiem uzņēmējiem liecina, ka noteiktiem produktiem, kuri pieder pie koku riekstu grupas, paredzētais periods nav bijis pietiekams, lai minētie pasākumi varētu stāties spēkā. Monitoringa dati uzrāda, ka minētajos produktos vai uz tiem joprojām ir fosfonāti, un to līmenis pārsniedz 2 mg/kg.

(5) Savienības tirdzniecības partneri informēja Komisiju par pašreizējiem centieniem un termiņiem, kas saistīti ar uzraudzītu atlieku noteikšanas izmēģinājumu datu iegūšanu, lai saskaņā ar Regulas (EK) Nr. 396/2005 6. panta 2. un 4. punktu iesniegtu pieteikumu attiecībā uz MAL produktiem, kuri pieder pie koku riekstu grupas.

(6) Lai izvairītos no ievērojamiem tirgus traucējumiem attiecīgo produktu tirdzniecībā, kuri pieder pie koku riekstu grupas, un tā kā pašreizējie zinātniskie dati liecina, ka patērētājiem apdraudējuma nav, ir lietderīgi grozīt termiņu, kurā attiecībā uz fosetilu beidz piemērot minētos pagaidu MAL. Minētie pagaidu MAL būtu jāpiemēro tikmēr, kamēr tiek izvērtēts Regulas (EK) Nr. 396/2005 6. panta 2. un 4. punktam atbilstošais pieteikums uz MAL un tiek pieņemts lēmums par to. Ņemot vērā informāciju, kas saņemta par pašlaik notiekošiem uzraudzītiem atlieku noteikšanas izmēģinājumiem, un šāda pieteikuma plānoto iesniegšanu, paredzams, ka lēmums par minēto pieteikumu stāsies spēkā ne vēlāk kā 2019. gada 1. martā.

(7) Balstoties uz Iestādes paziņojumu un ņemot vērā ar izskatāmo jautājumu saistītos faktorus, attiecīgais MAL grozījums atbilst Regulas (EK) Nr. 396/2005 14. panta 2. punkta prasībām.

(8) Tāpēc Regula (EK) Nr. 396/2005 būtu attiecīgi jāgroza.

(9) Vairākiem produktiem, tai skaitā noteiktiem produktiem, kuri pieder pie koku riekstu grupas, MAL tika grozīti ar Regulu (ES) Nr. 991/2014, par minēto pagaidu MAL piemērošanas termiņa datumu nosakot 2015. gada 31. decembri. Minētajiem produktiem, kuri pieder pie koku riekstu grupas, šī regula uz papildu periodu nosaka to pašu MAL, kas paredzēts Regulā (ES) Nr. 991/2014. Juridiskās noteiktības labad šī regula tāpēc būtu jāpiemēro no 2016. gada 1. janvāra.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 III pielikumu groza saskaņā ar šīs regulas pielikumu.

2. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

To piemēro no 2016. gada 1. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 21. janvārī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Komisijas 2014. gada 19. septembra Regula (ES) Nr. 991/2014, ar ko groza Eiropas Parlamenta un Padomes Regulas (EK) Nr. 396/2005 III pielikumu attiecībā uz maksimāli pieļaujamajiem fosetila atlieku līmeņiem konkrētos produktos vai uz tiem (OV L 279, 23.9.2014., 1. lpp.).

(3) European Food Safety Authority; Statement on the dietary risk assessment for proposed temporary maximum residue levels (t-MRLs) for fosetyl-Al in certain crops. EFSA Journal 2014; 12(5):3695, 22 lpp.